b'\n_START_ARTICLE_\nAltostratus\n_START_PARAGRAPH_\nAltostratus eller lagskyer h\xc3\xb8rer til klassen middels h\xc3\xb8ye skyer og oppst\xc3\xa5r mellom 2000 og 5500 meter. Skyene har generelt en jevn gr\xc3\xa5farge, men er lysere enn nimbostratus og m\xc3\xb8rkere enn cirrostratus. De er ogs\xc3\xa5 tykkere enn cirrostratusskyer og kan ikke danne halo. Ofte kan det v\xc3\xa6re vanskelig \xc3\xa5 avgj\xc3\xb8re om et stratusskydekke h\xc3\xb8rer til de middels h\xc3\xb8ye skyene (altostratus) eller de lavere skyene (nimbostratus). Vanligvis kan man si at hvis man kan se strukturer i skyene s\xc3\xa5 er det en lav sky, og hvis den er glatt og uten struktur s\xc3\xa5 er det en altostratussky._NEWLINE_Skyene oppst\xc3\xa5r ved at store luftmasser blir hevet og kondenserer, vanligvis i forbindelse med frontsystem som er p\xc3\xa5 vei. Altostratusskyer kan dekke store omr\xc3\xa5der, gjerne tusenvis av kvadratkilometer, og kan ofte f\xc3\xb8re til regn eller sn\xc3\xb8 over st\xc3\xb8rre omr\xc3\xa5der hvis de er tykke nok. De \xc3\xb8vre delene av altostratusskyer kan av og til v\xc3\xa6re sammensatt av iskrystaller, men skyene best\xc3\xa5r i hovedsak av underkj\xc3\xb8lte vanndr\xc3\xa5per. De er potensielt farlige for flytrafikk fordi dette kan medf\xc3\xb8re ising.'